Broj: 711-I-1006-M-56/20-02-8

Zagreb, 10. srpnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Gordana Marasa, zastupnika u Hrvatskom saboru, za davanjem mišljenja Povjerenstva**,na 91. sjednici, održanoj 10. srpnja 2020.g., daje sljedeće:

 **MIŠLJENJE**

1. **Dužnosnik Gordan Maras, zastupnik u Hrvatskom saboru, može u razdoblju od dvanaest mjeseci od dana prestanka obnašanja navedene dužnosti osnovati obrt, međutim na temelju članka 14. stavka 1., u vezi s člankom 20. stavkom 3. ZSSI-a, ne može obavljati poslove upravljanja navedenim obrtom, već je iste obvezan prenijeti na poslovođu.**
2. **Sukladno odredbama ZSSI-a dužnosnik** **Gordan Maras, unutar razdoblja od dvanaest mjeseci od dana prestanka obnašanja navedene dužnosti zastupnika u Hrvatskom saboru, može stupiti u radni odnos u trgovačkom društvu u vlasništvu dužnosnikove supruge, pod uvjetom da radno mjesto na kojem će se zaposliti ne predstavlja članstvo u upravnom tijelu ili nadzornom odboru navedenog trgovačkog društva.**
3. **U slučaju da je Hrvatski sabor za vrijeme mandata dužnosnika Gordana Marasa stupao u poslovne odnose s trgovačkim društvom u vlasništvu dužnosnikove supruge u kojem se dužnosnik namjerava zaposliti, dužnosnik je, sukladno članku 20. stavku 4. ZSSI-a, obvezan od Povjerenstva zatražiti suglasnost za stupanje u konkretni radni odnos te u zahtjevu navesti naziv trgovačkog društva i radno mjesto na kojem se namjerava zaposliti.**

Obrazloženje

Zahtjev za davanjem mišljenja Povjerenstva podnio je dužnosnik Gordan Maras, zastupnik u Hrvatskom saboru. U knjigama ulazne pošte zahtjev je zaprimljen dana 6. srpnja 2020.g., pod poslovnim brojem 711-U-2381-M-56/20-01-1, povodom kojeg se vodi predmet broj M-56/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Stoga je i Gordan Maras, povodom obnašanja dužnosti zastupnika u Hrvatskom saboru, obvezan postupati sukladno odredbama ZSSI-a.

Dužnosnik od Povjerenstva traži mišljenje može li po prestanku mandata zastupnika u Hrvatskom saboru osnovati obrt ili se zaposliti u trgovačkom društvu kojem je vlasnik i direktor dužnosnikova supruga.

 Člankom 4. stavkom 4. ZSSI-a propisano je da su poslovni subjekti u smislu toga Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Člankom 20. stavkom 3. ZSSI-a propisano je kako obveze koje za dužnosnika proizlaze iz članka 14. Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašaja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Člankom 20. stavkom 4. ZSSI-a propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

U pogledu osnivanja obrta, Povjerenstvo obrazlaže da sukladno odredbama ZSSI-a nema zapreke da dužnosnici za vrijeme, kao i u razdoblju od godine dana nakon prestanka obnašanja dužnosti, osnuju obrt, odnosno budu vlasnici obrta.

Povjerenstvo, međutim, ukazuje da je člankom 14. stavkom 1. ZSSI-a za dužnosnike propisana zabrana članstva u upravnim tijelima i nadzornim odborima trgovačkih društava te zabrana upravljanja poslovnim subjektima.

Navedene zabrane, sukladno članku 20. stavku 3. ZSSI-a, obvezuju dužnosnike kako za vrijeme trajanja mandata, tako i u razdoblju od dvanaest mjeseci nakon prestanka obnašanja dužnosti. S obzirom da je obrt poslovni subjekt u smislu ZSSI-a, dužnosnik Gordan Maras u razdoblju od dvanaest mjeseci nakon prestanka obnašanja dužnosti zastupnika u Hrvatskome saboru ne može obavljati poslove upravljanja obrtom u svom vlasništvu, već iste mora prenijeti na poslovođu.

Dužnosnik također ne može biti član uprave nit nadzornog odbora trgovačkog društva, neovisno u čijem je vlasništvu navedeno trgovačko društvo, pa tako ne može biti niti član uprave ili nadzornog odbora trgovačkog društva u vlasništvu svoje supruge.

Nadalje, ZSSI propisuje ograničenja vezana za stupanje u radni odnos nakon mandata u slučaju da je pravna osoba u kojoj se dužnosnik namjerava zaposliti, za vrijeme mandata dužnosnika, bila u poslovnom odnosu s tijelom javne vlasti u kojem je dužnosnik obnašao dužnost. U tom slučaju dužnosnik prije stupanja u radni odnos treba zatražiti suglasnost Povjerenstva za takav izbor, imenovanje ili sklapanja ugovora o radu s navedenom pravnom osobom, a Povjerenstvo će, na temelju članka 20. stavka 4. ZSSI-a, dužnosniku dati traženu suglasnost ukoliko iz okolnosti konkretnog slučaja proizlazi da ne postoji sukob interesa.

Dužnosnik Gordan Maras stoga može zasnovati radni odnos u trgovačkom društvu u vlasništvu svoje supruge ako u razdoblju u kojem je obnašao dužnost zastupnika u Hrvatskom saboru, Hrvatski sabor nije stupao u poslovne odnose s tim trgovačkim društvom. U slučaju da je Hrvatski sabor za vrijeme mandata dužnosnika Gordana Marasa stupao u poslovne odnose s trgovačkim društvom u vlasništvu dužnosnikove supruge, a u kojem se dužnosnik namjerava zaposliti, dužnosnik je, sukladno članku 20. stavku 4. ZSSI-a, obvezan od Povjerenstva zatražiti suglasnost za stupanje u konkretni radni odnos. U zahtjevu za davanjem suglasnosti potrebno je navesti naziv trgovačkog društva, kao i naziv radnog mjesta na kojem se dužnosnik namjerava zaposliti, kako bi Povjerenstvo moglo od Hrvatskog sabora zatražiti relevantnu dokumentaciju o poslovnim odnosima s predmetnim društvom.

Slijedom navedenoga, Povjerenstvo je dalo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Gordan Maras, elektronička dostava
2. Objava na internetskoj stranici Povjerenstva
3. Pismohrana